Predkladacia správa

Na základe prísľubu Ministerstva práce, sociálnych vecí a rodiny Slovenskej republiky a Ministerstva financií Slovenskej republiky, ako aj záväzku vlády Slovenskej republiky vyplývajúceho z Memoranda o spolupráci pri riešení dopadov finančnej a hospodárskej krízy na slovenskú spoločnosť pravidelne monitorovať implementáciu zákona o sociálnych službách a refundovať finančné dopady vyplývajúce z nových kompetencií obcí a vyšších územných celkov pri poskytovaní sociálnych služieb, bol v čase od 4. januára 2011 do 15. februára 2011 realizovaný v poradí šiesty monitoring implementácie nových úloh obcí a vyšších územných celkov vyplývajúcich zo zákona o sociálnych službách za obdobie II. polroka 2010.

Výsledky monitoringu implementácie zákona o sociálnych službách za obdobie II. polroka 2010 spracoval Inštitút pre výskum práce a rodiny na základe údajov od 935 obcí a miest a 8 vyšších územných celkov, ktoré sa do monitoringu zapojili. 

	V materiáli sa uvádzajú výsledky monitoringu na úrovni obcí, miest a vyšších územných celkov a navrhuje sa, aby boli obciam a vyšším územným celkom oprávnené náklady na nové úlohy vyplývajúce zo zákona o sociálnych službách za obdobie II. polroka 2010 refundované, v súlade so záväzkami vlády SR  vyplývajúcimi z Memoranda o spolupráci pri riešení dopadov finančnej a hospodárskej krízy na slovenskú spoločnosť. Na základe odporúčania Ministerstva financií SR k refundáciám realizovaným v marci a decembri 2010 sa navrhuje nepoukazovať výdavky obciam s výdavkami nižšími ako 50 eur, vzhľadom na náklady, ktoré súvisia s poukázaním týchto prostriedkov a rovnako pre obce s ich zúčtovaním. Zároveň sú vyšším územným celkom v časti výdavkov na financovanie neverejných poskytovateľov sociálnych služieb zohľadnené len výdavky na financovanie neverejných poskytovateľov, ktorí poskytujú výlučne nové druhy sociálnych služieb (t. j. sociálnu službu v špecializovanom zariadení, v domove na pol ceste, v zariadení núdzového bývania, tlmočnícku službu a špecializované sociálne poradenstvo). Ostatné výdavky vyšších územných celkov na nové úlohy vyplývajúce zo zákona o sociálnych službách sa navrhujú refundovať v plnej výške.

Obsahom materiálu je zoznam 501 obcí a 8 vyšších územným celkov, ktorým sa navrhuje poukázať celkovú sumu 6 189 508 eur. 
	
Napriek tomu, že záväzky vlády SR vyplývajúce z  Memoranda o spolupráci medzi vládou SR a Združením miest a obcí Slovenska pri riešení dopadov finančnej a hospodárskej krízy na slovenskú spoločnosť, ktoré sa  týkajú monitoringu a refundácie nákladov na nové úlohy vyplývajúce zo zákona o sociálnych službách sa vzťahujú len na obdobie rokov 2009 -2010, situácia v oblasti financovania sociálnych služieb je naďalej veľmi nepriaznivá, preto sa v materiáli navrhuje, aby bol monitoring implementácie zákona o sociálnych službách a následná refundácia nákladov obcí, miest a vyšších územných celkov realizovaná aj za obdobie I. polroka 2011.